**Beszámoló az Olympic Hopes verseny szervezéséről**

2018. február 2 és 4 között került sor a budapesti Olympic Hopes versenyre. Bár az MCSZ tisztségviselők külön-külön, esetleg más sportágban rendeztek már nemzetközi sporteseményt, ez a verseny volt az első, melyet közösen szerveztek.

A verseny időpontjáról júliusban kaptak tájékoztatást a résztvevők. A versenykiírás, mely magában foglalta a csomag részleteit novemberen lett kiküldve. A nevezési díj mértéke megegyezett a 2017-es díjjal, ahol napi két étkezés volt biztosítva. Tekintettel a szoros időtervre és a pálya elhelyezkedésére, a csomagárban napi háromszori étkezést biztosítottunk.

A nevezés a curling.hu weboldalon keresztül digitálisan zajlott, a nevezési díjat határidőre minden csapat rendezte. A beérkezett egyéni kéréseket (pl. 2018. évben rendezhessék a nevezést, tekintettel saját támogatásuk elszámolására) minden esetben tudtuk teljesíteni, vagy a másik fél részére is vállható opciót javasolni.

A versenyzők érkezéskor egy csomagot kaptak: szóróanyagot Budapest látványosságairól, papír alapú időtervet és tájékoztatót, 5 db Olympic Hopes logós sapkát. Ezúton szeretném megköszönni a segítséget Buda Zsuzsának, aki csütörtök este kilenckor még segített a csomagok előkészítésében és Kuttner Ádámnak a logót.

A versenyre rendelt sátor és étel (Dolce Vita Catering) megfelelt az elvárásoknak, a catering szolgálat étkezési jegy segítségével követte, hogy a sportolók és edzők fogyasszák el az ételt. Első nap nem működött a gázpalackos melegítő, a szolgáltató Kerekes Olivér ennek költségét nem is számlázta ki.

A szállással (Griff Hotel), a szobák beosztásával, a szombat esti kreatív programmal minden rendben zajlott. Utóbbit Vásárhelyi Tamás és Vaspöri Tamás bonyolították le, köszönet érte. A szállással való kapcsolat tartás rendben zajlott, annak ellenére, hogy a csapatok többször módosítottak az utazók névsorán, ami extra adminisztrációs terhekkel járt.

A holland csapatnak okozott problémát a tömegközlekedés. Mivel több környező országból személyautóval érkeztek, én nem látom értelmét a nevezési díjba építeni a transzfer árát. Külön szolgáltatásként a szervezés során felmerült, azonban a kapott ár nem volt kedvezőbb egy taxi rendelésénél, így azt elvetettük. A tömegközlekedésről leírás a weboldalon és papír alapon is a rendelkezésükre állt.

A holland csapatnak nem volt egyértelmű, hogy amennyiben nem a szálláson szeretné elfogyasztani a reggelit, kérje azt elvitelre. Ez egy tapasztalat, hogy bele kell írni a tájékoztatóba, számomra, ha étkezést kapok egy szállodában, ez egyértelmű.

A verseny legfőbb tapasztalatának azt gondolom, hogy egy nemzetközi verseny már szorosabb szervezői munkát és intenzívebb helyszíni részvételt igényel. Az adott verseny kapcsán a fűtés, a transzfer, tájékoztató a reggeli csomagról azok a hiányosságok melyeket a jövőben kezelni kell. Az EMMI célzott támogatása még jelenleg sem ismert, ez sem könnyítette meg az előkészületeket. Javaslom, hogy az MCSZ következő nemzetközi sportrendezvényei ne 2-3 személy munkásságán alapuljanak, hanem a szervező bizottság tagság ezen esetekben többet jelentsen. Úgy gondolom, a hibák egy része kiküszöbölhető lett volna, ha a szervezők köre szélesebb, a feladataik körülírtak és néhány személyes találkozó alkalmával a tapasztaltabb szervezők rávilágítanak a hiányosságokra.

Sövegjártó Petra

2018.02.26.